Aardklop: 'Slegte nuus vir ondernemings' | Netwerk24
Deur Susan Cilliers 25 Februarie 2016 20:54
Pret op die Aardklop-feesterrein in 2014. Sakeondernemings kan 'n groot deel van hul inkomste verloor noudat die fees van die baan is. Foto: Alet pretorius
Potchefstroom. – Noudat Aardklop nie meer gaan plaasvind nie, kan sommige ondernemings in die stad tot 40% van hul inkomste verloor, sê Dewald van Breda, voorsitter van die plaaslike sakekamer.
"Die kansellasie van die fees is 'n groot skok. Dit gaan 'n groot invloed hê op verskeie bedrywe soos gastehuise en restaurante."
Theo Cloete, bemarkingshoof van die Noordwes-Universiteit (NWU) se Potchefstroom-kampus, het beaam die staking van Aardklop is nie net 'n groot inkomsteverlies vir die stad nie, maar ook vir kunsliefhebbers.
"Die universiteit was van die ontstaan van Aardklop betrokke, ook by die stigting daarvan. Ons het jaarliks geriewe beskikbaar gestel en verblyf teen 'n afslagtarief.
"Ons borgskap wat betref gratis hulp met onder meer toegangsbeheer en 'n kontantskenking was saam meer as R1 miljoen."
Willie Maphosa, woordvoerder van die Tlokwe-munisipaliteit wat die stad bedien, het ­gesê hulle het die fees sedert sy ontstaan gesteun deur dienste en kontantskenkings. "Oor die jare het die waarde daarvan miljoene rande beloop."
Die huis waaruit die Aardklop-kantoor in die stad bedryf is, is in die mark en reeds gesluit.
Volgens prof. Annette Combrink, voormalige Aardklop-direksielid, was sy teenwoordig by 'n gesprek waar Andries Vrey, uitvoerende hoof van Aardklop, gesê het die huis is in die mark. Dit is na raming sowat R2,3 miljoen werd.
Vrey het nie op 'n SMS-navraag oor die verkoop van die huis gereageer of teen druktyd gister sy selfoon beantwoord nie.
Hy het vroeër gisteroggend in 'n onderhoud met Beeld gesê Aardklop se direksie moet nog besluit hoeveel en presies wat van die huidige Aardklop-kantooropset in Potchefstroom steeds gebruik gaan word.
Volgens Combrink, wat tot Januarie in Aardklop se direksie gedien het, is personeel wat weg is by die Aardklop-kantoor al die afgelope sowat ses maande nie meer vervang nie. Dié wat oorbly, gaan pakkette kry.